তিনি আক্ষেপ করে বলেন, দেশ স্বাধীন হয়েছে বটে কিন্তু স্বাধীনতার স্বাদ আজও পাইনি। জাতির জনককে হত্যার মধ্য দিয়ে মুক্তিযুদ্ধের ইতিহাসকে বিকৃত করা হয়েছে। মুক্তিযুদ্ধের সময়কালীন স্মৃতিচারণ করতে গিয়ে তিনি বলেন, মা-মাটি বাংলার অস্তিত্ব রক্ষার তাগিদে জীবন বাজি রেখে যুদ্ধে অংশ নিয়েছিলাম। সার্টিফিকেট, সরকারি ১০ হাজার টাকা ভাতা কিংবা যে কোন সুযোগ-সুবিধা পাওয়ার জন্য নয়। তাই আমার সন্তানদের কোনো প্রকার সরকারি চাকরির জন্য মুক্তিযোদ্ধা কোটায় নিয়োগের চেষ্টা করিনি। মুক্তিযোদ্ধারা জাতির শ্রেষ্ঠ সন্তান, কিন্তু যখনই সরকারি বিভিন্ন সুযোগ-সুবিধা দেয়া হলো তখনই সবাই মুক্তিযোদ্ধা হওয়ার জন্য মরিয়া হয়ে উঠলো। এলাকার অনেক রাজাকার-আলবদর-সামস-যুদ্ধাপরাধী যারা প্রত্যক্ষ-পরোক্ষভাবে পাকিস্তানিদের সহযোগিতা করেছে, পাশাপাশি এদেশের হিন্দু-মুসলিম-বৌদ্ধ-খ্রিষ্টান-আদিবাসীদের ওপর নির্যাতন, বাড়ি-ঘর জ্বালিয়ে পুড়িয়ে সম্পদ লুটতরাজ করেছে, তারা অনেকেই এখন জনপ্রতিনিধি। আবার অনেকে হাজার হাজার কোটি টাকার মালিক, যারা এলাকার দানশীল ব্যক্তি হিসেবেও পরিচয় দেয়। দেশে-বিদেশে রয়েছে তাদের নামে-বেনামে হাজার কোটি টাকার সম্পদের পাহাড়। আমার বেশি ভয় কাজ করে, মুক্তিযুদ্ধের আদি সংগঠন আওয়ামী লীগের ভিতরে দিনকে দিন মীরজাফর-বেঈমানদের সংখ্যা বেড়ে চলেছে, যার কারণে আবার না পাকিস্তানের ভাবধারায় ফিরে যেতে হয়। যখন দেখি একজন প্রকৃত মুক্তিযোদ্ধা ভিক্ষা করে, দিনমজুরের কাজ করে, রিকশা চালায় তখন কষ্ট হয়। সামান্য ক'টা টাকার অভাবে চিকিৎসা থেকে বঞ্চিত হয় অনেকে কিংবা একজন প্রকৃত মুক্তিযোদ্ধার সন্তান, স্ত্রীকে তার অধিকারটুকু চাইতে চরম অপমান লাঞ্ছনার শিকার পর্যন্ত হতে হয়। তাতে যতটা কষ্ট পাই তার চেয়ে যুদ্ধে অন্যান্য শহিদদের মতো মরে গেলেও অনেক ভালো হতো। তাহলে অন্তত আজকের এই প্রকৃত মুক্তিযোদ্ধাদের অপমান দেখতে হতো না।